Parlement sal optree oor Zondo-verslagFoto bloot ter illustrasie. (Foto: Elmond Jiyane/GCIS) Die parlement is besig om LP’s se beweerde oortredings soos in die Zondo-kommissie van ondersoek na staatskaping, korrupsie en bedrog se derde verslag vervat is, te ondersoek. In ooreenstemming met sy grondwetlike funksie sal die parlement nou hoofregter Raymond Zondo se verslag verwerk en toesig hou oor die inwerkingstelling van die aanbevelings daarin. Pres. Cyril Ramaphosa het onlangs die derde deel van die Zondo-verslag aan die parlement voorgelê. Dié verslag identifiseer verskeie vorige en huidige LP’s wat betrek word by beweerde onwettige of onetiese gedrag. Sommige van die lede wat in die verslag genoem is, sluit in die huidige voorsitter van die parlement se komitees, Cedrick Frolick, vir sy beweerde betrokkenheid by die Bosasa-skandaal en Winnie Ngwenya, huisvoorsitter vir toesig en institusionele ondersteuning. “Aangesien aspekte van die verslag ŉ regstreekse uitwerking op parlementêre sake het, het die parlement reeds ŉ proses begin om sy aanbevelings oor die hantering van huidige parlementslede te implementeer,” sê Moloto Mothapo, woordvoerder van die parlement. Ramaphosa sal na verwagting die res van die verslae saam met die inwerkingstellingsplan voor of op 31 Augustus indien. Terwyl daar gewag word op die amptelike indiening van al die uitstaande verslae, het die parlement reeds van die kwessie begin werk maak. “Die parlement se navorsingsdepartement is tans besig om die verslae te verwerk en dit op te som in onder meer aksieplanne om die parlement se uitvoering van sy grondwetlike mandaat te verbeter in ooreenstemming met die regstellende maatreëls wat in die verslae vervat is,” sê Mothapo. Die parlement se regsdienste-afdeling het ook ŉ ontleding van die verslae gedoen en ŉ regsmening ingewin wat ŉ proses voorstel wat die parlement moet volg in die hantering van die verslae sodra dit amptelik ingedien is. “Die parlement het ŉ verpligting om regstellende maatreëls uit die kommissie se verslae in werking te stel,” sê hy. Net so moet die parlement toesig hou oor die stappe wat die uitvoerende gesag en staatsagentskappe doen na aanleiding van die verslae. Die reëlskomitee sal op ŉ gepaste tyd oorweeg hoe om die verslae en implementeringsplan in geheel die beste te verwerk. Besluit verwelkom Die DA het die parlement se besluit om bewerings teen LP’s te ondersoek verwelkom en meen dat die besluit geneem is weens die party se volgehoue druk op die parlement. “Die DA het byna twee maande gelede ŉ regsmening ingewin wat bevestig dat die parlement gemagtig is tot en moet begin met die verwerking van die Zondo-verslag. Hierdie mening is ook aan die speaker gestuur,” sê Siviwe Gwarube, die DA se adjunkhoofsweep. “Dié besluit is ŉ massiewe afwyking van die speaker se argument dat die parlement moet wag tot die president sy implementeringsplan ter tafel lê.” Die DA sê hy is verheug oor die parlement se besluit om die bewerings te ondersoek, aangesien dit ŉ belangrike stap vir deursigtigheid en aanspreeklikheid is. “Die parlement kan nie meer bekostig om bloot ŉ toeskouer te wees in kwessies wat Suid-Afrikaners raak nie. Korrupsie is nie ŉ slagofferlose misdaad nie, dit beroof die mense van hierdie land.”